Bruksizmas
Bruksizmas (griežimas dantimis, dantų griežimas) – sutrikimas, pasireiškiantis dantų griežimu ar suspaudimu; būna tiek miegant, tiek budrumo metu. Priežastys nėra iki galo aiškios, išskiriami psichosocialiniai, periferiniai, patofiziologiniai faktoriai. Bruksizmas gali sukelti periodonto pažeidimus, dantų nudilimą, įskilimus, žandikaulio skausmą. Bruksizmas dažnesnis jaunesniame amžiuje, pasireiškia 14–20 % vaikų. Gali prasidėti maždaug nuo 1 m. amžiaus, kai išdygsta pieniniai kandžiai. Budrumo metu bruksizmas pasireiškia apie 20 % suaugusiųjų (daugiausia moterų), o miegant 8–16 % (skirtumų tarp lyčių nėra). Nemaža dalis žmonių nežino, kad jiems pasireiškia bruksizmas.